Okresná prokuratúra Žiar nad Hronom 
Nám. Matice slovenskej 6, 965 01 Žiar nad Hronom 	

Sp. zn. : 2 Pv 682/11/6613	Žiar nad Hronom, 26.1.2012
EEČ : 2-52-12-2012

U Z N E S E N I E

Trestná vec:	obvinený XXXXX  
Prečin:	ublíženie na zdraví podľa § 157 odsek 1 Trestného zákona.

Rozhodol: 	prokurátor Okresnej prokuratúry Žiar nad Hronom
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
	dňa 23. 11. 2011, v čase asi o 7.18 h, viedol osobné motorové vozidlo zn. Peugeot 405, ev. č. XXXXX XXXXX XXXXX po ceste III/06529 v smere od obce XXXXX do mesta XXXXX tým spôsobom, že v km 2,3 pri prejazde ostrej ľavotočivej zákruty neprispôsobil rýchlosť vozidla stavu a povahe vozovky, následkom čoho stratil kontrolu nad vedením vozidla, s týmto zišiel mimo vozovku na nespevnenú časť cesty vpravo, kde pravou prednou a následne bočnou časťou vozidla narazil do stromu a pri náraze utrpela jeho spolujazdkyňa mal. XXXXX, nar. XXXXX XXXXX XXXXX bytom XXXXX, XXXXX, zranenia - zlomeninu strednej tretiny stehenej kosti vpravo s posunom a zlomeninu krčka ramennej kosti vpravo s posunom, ktoré si podľa vyjadrenia ošetrujúceho lekára vyžiadajú dobu liečenia 4 - 5 mesiacov.
Podľa §216 odsek 2 Trestného poriadku je určená skúšobná doba pre jednotlivých obvinených nasledovne: 
1.	XXXXX, dátum narodenia: XXXXX 
24 mesiacov
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
	Uznesením povereného príslušníka Okresného dopravného inšpektorátu XXXXX ČVS:ORP-51/DI-ZH-2011 zo dňa 20. 12. 2011 bolo začaté trestné stíhanie a súčasne vznesené obvinenie XXXXX, nar. 05. 03. 1993, za prečin ublíženia na zdraví podľa § 157 ods. 1 Tr. zák. na tom skutkovom základe, že dňa 23. 11. 2011, v čase asi o 7.18 h, viedol osobné motorové vozidlo zn. Peugeot 405, ev. č. XXXXX XXXXX XXXXX po ceste III/06529 v smere od obce Lúčky do mesta XXXXX tým spôsobom, že v km 2,3 pri prejazde ostrej ľavotočivej zákruty neprispôsobil rýchlosť vozidla stavu a povahe vozovky, následkom čoho stratil kontrolu nad vedením vozidla, s týmto zišiel mimo vozovku na nespevnenú časť cesty vpravo, kde pravou prednou a následne bočnou časťou vozidla narazil do stromu a pri náraze utrpela jeho spolujazdkyňa mal. XXXXX, nar. XXXXX XXXXX XXXXX bytom XXXXX, XXXXX, zranenia - zlomeninu strednej tretiny stehenej kosti vpravo s posunom a zlomeninu krčka ramennej kosti vpravo s posunom, ktoré si podľa vyjadrenia ošetrujúceho lekára vyžiadajú dobu liečenia 4 - 5 mesiacov.

	Obvinený XXXXX bol v prípravnom konaní vypočutý, pričom uviedol, že dňa 23. 11. 2011 ráno asi o 7.10 h išiel na osobnom motorovom vozidle Peugeot 405, ev. č. XXXXX XXXXX XXXXX z miesta trvalého bydliska do školy vo Zvolene. Na autobusovej zastávke v obci Lúčky zbadal dvoch kamarátov - XXXXX a XXXXX. Zastavil pri nich a ponúkol sa im, že ich odvezie do XXXXX kde chodia do základnej školy. Následne sa spoločne pohli z autobusovej stanice do XXXXX Keď sa s vozidlom nachádzal na úrovni rozostavaného hotela, vošiel do ostrej ľavotočivej zákruty. Asi v polovičke zákruty dostal s vozidlom šmyk a začalo ho vynášať vpravo, preto ubral plyn a zošliapol plynový pedál, aby vozidlo vyrovnal. Toto sa mu nepodarilo, s vozidlom zišiel mimo vozovku vpravo na trávnatú plochu, kde po niekoľkých metroch narazil pravou stranou vozidla do stromu. V čase nehody jazdil rýchlosťou asi 50 km/h a mal zaradený tretí prevodový stupeň. XXXXX bola po nehode v šoku, snažil sa jej poskytnúť prvú pomoc, vytiahol ju z vozidla a naložil do druhého vozidla, ktoré tam medzitým zastalo. Na záver uviedol, že je si vedomý zavinenia dopravnej nehody, veľmi to ľutuje, rodine Kurtíkovej sa bol osobne ospravedlniť, XXXXX chodí pravidelne navštevovať a informuje sa o jej zdravotnom stave. S podmienečným zastavením trestného stíhania súhlasí. 

	Otec poškodenej maloletej XXXXX - XXXXX vo svojej výpovedi uviedol, že dcéra XXXXX utrpela ťažký úraz s predpokladanou dobou liečenia 4 - 5 mesiacov. Je imobilná, odkázaná na vozík a barle. Nie je schopná samostatne vykonávať základné hygienické potreby, taktiež nie je schopná samostatne sa obliecť. Škodu, ktorú utrpela pri dopravnej nehode si uplatnia z povinného zmluvného poistenia zodpovednosti za škodu spôsobenú prevádzkou motorového vozidla, ktoré zapríčinilo dopravnú nehodu. S vinníkom dopravnej nehody - obvineným XXXXX sú v susedskom vzťahu, dobre spolu vychádzajú, škodu od neho nebude vymáhať, nepripája sa s nárokom na náhradu škody do trestného konania. Obvinený ich pravidelne navštevuje a zaujíma sa o zdravotný stav dcéry. 

	Maloletá poškodená XXXXX vo svojej výpovedi uviedla, že sa dňa 23. 11. 2011 viezla s kamarátom XXXXX v jeho aute, pričom pred Kremnicou s autom narazili do stromu. Pri nehode si zlomila nohu a ruku, potom bola prevezená sanitkou do nemocnice v Banskej Bystrici, kde ju operovali. Viac k veci neuviedla. 

	Svedok XXXXX vo svojej výpovedi popísal priebeh predmetnej dopravnej nehody. Uviedol, že sedel vo vozidle na sedadle spolujazdca vpredu a bol pripútaný bezpečnostným pásom. Keď sa vozidlo dostalo do šmyku, vodič sa snažil vozidlo vyrovnať a dostať ho pod kontrolu, ale aj napriek jeho snahe vozidlo zišlo mimo vozovku, kde narazilo do stromu. Pri nehode neutrpel žiadne zranenia a z miesta nehody išiel do školy. S obvineným sa v minulosti často vozil, pričom podľa jeho názoru je to opatrný a zodpovedný vodič. 

	Poverený príslušník ODI Žiar nad Hronom do spisového materiálu ďalej zabezpečil zápisnicu o obhliadke dopravnej nehody s plánkom a fotodokumentáciou, lekárske správy ohľadne zranení poškodenej mal. XXXXX, v ktorých sú popísané jej zranenia, ako aj predpokladaná doba liečenia. V spisovom materiáli je založené aj oznámenie škodovej udalosti poisteným, z ktorého je zrejmé, že dňa 25. 11. 2011 bola dopravná nehoda nahlásená spoločnosti XXXXX XXXXX a. s., XXXXX XXXXX

	Z dôkazov zabezpečených v prípravnom konaní mám za to, že obv. XXXXX svojím konaním naplnil všetky zákonné znaky prečinu ublíženia na zdraví podľa § 157 ods. 1 Tr. zák., pretože inému z nedbanlivosti spôsobil ťažkú ujmu na zdraví.

	Obvinený XXXXX doposiaľ nebol trestne stíhaný, v evidenčnej karte vodiča nemá záznam o priestupkoch na úseku dopravy, v mieste bydliska nebol riešený na úseku priestupkov. Je žiakom štvrtého ročníka XXXXX XXXXX XXXXX XXXXX vo XXXXX v študijnom odbore technika a prevádzka dopravy. Škola ho hodnotí ako veľmi svedomitého, spoľahlivého a zodpovedného žiaka, ktorý patrí v triede medzi najlepších študentov. Počas celého štúdia dosahoval veľmi dobré študijné výsledky, v škole nemal žiadne výchovné problémy. 

Na základe hore uvedených skutočností som dospel k názoru, že sú splnené podmienky ustanovenia § 2l6 ods. l Tr. por., teda, že ide o prečin, za ktorý zákon ustanovuje trest odňatia slobody, ktorého horná hranica neprevyšuje 5 rokov. Obvinený sa k trestnému činu priznal, tento oľutoval, súhlasil s podmienečným zastavením trestného stíhania a urobil opatrenia smerujúce k náhrade škody.

S prihliadnutím na doterajší spôsob života a okolnosti prípadu možno takéto rozhodnutie považovať za dostačujúce a z tohto dôvodu som rozhodol tak, ako je uvedené vo výrokovej časti tohto rozhodnutia.
Poučenie:
Proti tomuto uzneseniu je možné podať sťažnosť do 3 dní odo dňa oznámenia prostredníctvom tunajšej prokuratúry Krajskej prokuratúre Banská Bystrica.
Sťažnosť má odkladný účinok. (§ 185 a nasl. Tr. por.)

JUDr. Slavomír Višňovský
prokurátor